Dihan van ‘Binnelanders’: ‘Ek wil toneelspeel, musiek maak in Afrikaans’Dihan Schoeman. (Foto: Dihan Schoeman/Facebook) Ná ’n jaar en ’n half in Engeland het net een ding Dihan Schoeman teruggelok na sy geboorteland toe: ’n borrelende liefde en passie vir Afrikaans. Dihan het in 2020 bekendheid verwerf vir sy rol in die gewilde kykNET-sepie, Binnelanders. Dit is juis ook in dié tydperk in sy lewe waartydens hy en Daniah de Villiers, teenoor wie hy destyds gespeel het, hul weergawe van Miley Cyrus se bekende liedjie, “The Climb”, opgeneem het en op sosiale media geplaas het. Dié video het soos ’n veldbrand versprei en het Dihan se liefde vir musiek behoorlik laat blom. “Ek het toe besef dat musiek werklik my grootste passie is,” het Dihan aan Maroela Media vertel. Musiek, sang en drama is dinge waarmee Dihan deur die loop van sy grootwordjare baie goed vertroud geraak het. Sy ma het ’n ateljee by hul huis gehad waar sy sang- en dramalesse aangebied het. Dit is juis in sy ma se ateljee waar sy passie vir musiek en drama ontstaan het. Op skool het Dihan musiek- en dramalesse geneem voordat hy later by die Waterfront Theatre School in Kaapstad aangesluit het. Dihan en Daniah de Villiers destyds in ‘Binnelanders’. (Foto: Dihan Schoeman/Facebook) Dihan studeer tans verder en hoop om binnekort ’n kwalifikasie in musiekvervaardiging agter sy naam te hê. Hy het in 2021 saam met sy ouers Engeland toe getrek, en hoewel hy dit geniet het om in ’n land sonder beurtkrag te wees, is dit vir hom heerlik om terug op tuisbodem te wees. Dihan het vir ‘n ruk in Engeland gewoon. (Foto: Dihan Schoeman/Facebook) Sy liefde vir Afrikaanse musiek het hom ongetwyfeld laat terugkeer, erken hy. “Ek het hier en daar probeer sing, maar natuurlik is dit oral Engels. Dis nou nie asof ek Bobby van Jaarsveld- of Bok van Blerk-liedjies in ’n karaoke-kroeg daar kon sing nie. “Ek wou nie regtig aangegaan het met musiek of toneelspel as dit nie in Afrikaans was nie.” Hoewel dit opnuut ’n kultuurskok was om terug te wees, is daar niks beter vir Dihan as Suid-Afrikaanse gasvryheid en warmte nie. Sy jongste enkelsnit, “Vlieg”, het onlangs die klankgolwe getref en vertel die verhaal van iemand wat eers moet waag voordat hy die vrugte van sy probeerslae gaan pluk. “Dit gaan oor die vrees wat dikwels in liefdespogings ervaar word,” vertel Dihan. “Dit is baie poëties: jy moet val voordat jy vlieg, ’n tree neem voordat jy die vrugte kan pluk. Jou lewensmaat word jou vlerke.” “Vlieg” vorm deel van Dihan se debuutalbum wat Dinsdag beskikbaargestel is. Dié album sluit ook al sy vorige enkelsnitte in, ooropgeneem met die kennis waaroor hy vandag beskik. “Met my musiekvervaardiging-agtergrond het ek nou ook meer mag wanneer ek besig is om musiek op te neem. Ek weet wat aangaan,” vertel hy oor die deure van bemagtiging wat musiekvervaardiging vir hom oopgesluit het. “Dit is lekker om my eie musiek te kan maak.”